
Slik sluttet forrige bok,
Brutt vennskap:

– Hva mener du med det? presset hun fram mellom stive lepper.

– Jeg mener akkurat det jeg sier, parerte Peder.

– Du tenkte visst ikke å fortelle meg om oppholdet i rådstuearresten eller i tukthuset, gjorde du vel?

Spørsmålet rammet henne som en knyttneve i brystet. – Peder, jeg …

– Du fikk slettes ikke tjeneste i jordmorhuset tvert du kom til byen, fortsatte Peder videre. – I stedet tilbrakte du de første ukene dine på tukthuset sammen med tyver, løsaktige kvinner og andre misdedere.

Marie kunne ikke nekte. – Jeg ble satt inn fordi jeg ikke hadde reisepass eller arbeid, påpekte hun, i fall Kirsti hadde løyet om grunnen for hvorfor hun var der. – Det var ikke noen annen grunn, og det ordnet seg jo med arbeid for meg like etter.

– Du fortalte meg uansett ikke sannheten, sa Peder hardt. – For alt jeg vet, kan det være mer du har tiet og løyet om, og etter det jeg nylig så oppe på malerloftet, skjønner jeg at du ikke er til å stole på.

– Det mener du ikke, hikstet hun fram. – La oss gå et sted og snakke sammen, så kan jeg forklare alt sammen. Hun grep fortvilet etter hånden hans, men Peder rygget et skritt bakover.

– Vi to er ferdige med hverandre, sa han kaldt.

– Jeg kan ikke ha en kjæreste som lyver for meg og bedrar meg. Så tverrsnudde han og forsvant …


Persongalleri

Husmannsplassen Nordistua, Aafjord

Iver (død), søstrenes far

Anna (død), hans kone, søstrenes mor

Nils Nilsen, søstrenes stefar

Oline, 21 år

Marie, 18 år

Vertshuset Havhesten, Ila

Madam Meyer, vertshusets eierinne

Lydia, hennes datter, gift med Kalle

Gunelie (død), vertshusjente

Jodda, vertshusjente

Berte, vertshusjente

Litj-Hans, altmuligmann

Familien Graff, Søgaden

Ernst Wilhelm, kjøpmann

Sophie Amalie, hans kone

Johan Wilhelm, deres sønn og arving

Dorothea (Dora), deres datter, gift med Lorentz Blix

Wilhelmina (Mina), Doras og Johan Wilhelms kusine

Familien Hegge, Holstveita

Josefa, byens jordmor

Anton, politibetjent

Kanutte, deres fosterdatter

Familien Blix, Kongens gade

Herr og fru Blix

Lorentz Blix, eldste sønn, gift med Dora

Regitte Blix, hans søster

Enkeltskillingsveita

Petternelle (Nelle), Maries venninne

Trygve, Nelles ektemann

Ingeborg Marie, deres lille datter

Augustinius, Nelles lillebror

Ingeborg, Nelles og Augustiniusʼ mor

Andre

Kirsti, Maries venninne fra tukthuset

Peder Haugen, husmannssønn fra Aafjord

Gabriel Lind, maler

Kalle, Lydias ektemann

Simon Hartmann, fru Blixʼ bror, eier lystgården på Lade

Abraham Vognmann

Laupar-Lisa, byens største sladrekjerring

Enkefru Bruse, Doras gudmor

Enkefru Anker, tidligere eierinne av Amaliefryd

Enkefru Emerence Klacken, fra Christianssund

Fredrik Gyldensteen, Emerences bror, Regittes ungdomskjæreste

Krafse-Magda, ufaglært hjelpekone i byen

Historiske personer

Robertus Stephanus Henrici, byens stadsfysikus

Johan Daniel Berlin, byens stadsmusikant

Andreas Porsanger, prest i Hospitalskirken

Søren Madsen Næbell, byens politimester

Andre søndag i januar 1768, i enkefru Bruses bakgård

– Peder, vent!

Ropet etter ham var som storlommens såre skrik over myra, men Peder kom ikke tilbake igjen. Det siste Marie så av ham før han forsvant gjennom innkjørselporten og ut i Søgaden, var raske, harde skritt og en steil og uforsonlig rygg.

Marie sank ned på kne i den skittengrå snøen i bakgården. Hun hadde ikke tatt seg tid til å ta på seg sko da hun hastet etter ham, og først nå enset hun kulden som glefset tak i føttene og spredte seg oppover kroppen. Hun måtte komme seg opp, men det var som om all kraft hadde rent ut av henne.

Hadde hun ikke skjønt at det kunne ende slik? Jo, måtte hun medgi mens hun forsøkte å svelge den verkende klumpen som vokste fram i halsen. Hun hadde i alle fall fryktet det. Innerst inne hadde alltid den lille redselen klort seg fast, redselen for at hun skulle forsnakke seg, for at Peder skulle få høre noe, eller at Kirsti skulle sladre på henne. Nå hadde det siste hendt.

Hun tok håndbaken opp mot ansiktet og tørket de fuktige kinnene. Ikke bare hadde Kirsti sladret på henne og kanskje lagt til mer enn hva sant var, for alt Marie visste, men Peder hadde også kommet inn på malerloftet på verst mulig tidspunkt. Hun hadde bedt ham bli med en søndag for å vise ham hva dette med portrettet gikk ut på, slik at han kunne se at han ikke hadde noe å uroe seg for. Han skulle ikke tvile på at alt gikk ordentlig og sømmelig for seg. Men Peder hadde avslått tilbudet, og senere var det ikke blitt til at hun hadde gjentatt forslaget. Han hadde vel stolt på henne, da, ettersom han ikke ville forandre planene sine de søndagene de ikke var sammen.

Denne dagen skulle ha vært den siste hun tilbrakte oppe på malerloftet. Gabriel hadde erklært at portrettet var ferdig, og Marie hadde derfor benyttet muligheten til å spørre ham ut om fortiden hans. Kanskje var det vissheten om at stundene på loftet ville være over, sammen med vinflasken og de såre minnene han hadde dukket ned i, som fikk ham til å plutselig kysse henne da de satt sammen på chaiselonguen? Hun hadde ikke oppmuntret ham, hadde ikke villet at det skulle skje. Og da det først skjedde, var hun blitt så forfjamset at hun ikke helt visste hva hun skulle gjøre.

Du var ikke akkurat uvillig, var du vel? sa en hånlig stemme inni henne. Du kunne tross alt ha vridd deg unna eller reist deg opp og gått!

Marie ristet på hodet, som for å riste stemmen bort. Hun måtte få snakket ut med Peder, måtte forklare hva som egentlig hadde hendt, at det på ingen måte hadde vært meningen å …

– Marie? En lav og beklagende stemme rev henne ut av tankerekken.

Hun vred hodet til siden og kikket opp. Gabriel hadde også kommet ut, og en hånd ble rakt ned mot henne for å hjelpe henne opp igjen. Skjønte han egentlig hva han hadde forårsaket? Hun hadde kanskje ikke nevnt noe om Peder til ham tidligere, men ut fra den andres reaksjon måtte han vel forstå at det var noe mellom dem? Det hadde i alle fall vært noe mellom henne og Peder fram til nylig. Avskjedsordene hans lød fortsatt i ørene hennes, like kjølige som januardagen rundt henne. Vi to er ferdige med hverandre, hadde han sagt før han vendte henne ryggen. Jeg kan ikke ha en kjæreste som lyver for meg og bedrar meg.

Hutrende kom hun seg på beina igjen, helt uten Gabriels hjelp. Han hadde sannelig gjort nok allerede med det plutselige innfallet sitt oppe på malerloftet, tenkte hun beskt. – Jeg greier meg selv, utbrøt hun da han gjorde mine til å ville hjelpe henne inn igjen. Uten å vøre kulden eller snøen hastet hun mot inngangsdøren, smatt inn og fant fram til skotøyet og klesplaggene hun hadde hengt fra seg da hun ankom tidligere på dagen.

Gabriel fulgte henne som en skygge. – Jeg beklager, Marie, forsøkte han seg på ny mens hun slo kappen rundt seg. – Jeg mente virkelig ikke å …

– Vi snakker ikke om det nå, presset hun fram. Hun orket ikke å ta innover seg unnskyldningen hans eller høre på hva han ellers ville si. Det eneste som sto i hodet på henne, var å komme seg ut og bort. Vekk fra alt som nettopp hadde hendt.

Å få på seg sko og yttertøy hjalp ikke på skjelvingene som hadde satt seg i kroppen, kjente hun da hun slo ytterdøren igjen bak seg og småløp mot den åpne porten. Det hadde satt seg en kulde inni henne som ikke skyldtes vinteren utenfor.

Marie sakket farten da hun kom ut i Søgaden. Store, lodne snøfiller danset langsomt ned gjennom luften, og en mørkkledd kvinne med skaut og sjal hufset seg på skrå over gata før hun forsvant inn i det nærmeste veiteløpet.

Hvor skulle hun selv ta veien? Aller helst ville hun sette av sted etter Peder, ta ham igjen og forsøke å få ham i tale. Be ham om unnskyldning for at hun hadde fortiet og løyet om oppholdet sitt i rådstuekjelleren og tukthuset, og forklare hva som egentlig hadde hendt oppe på malerloftet. Hun skjønte da at det hadde sett slik ut da Peder plutselig sto i døren, men det var virkelig ingenting mellom henne og Gabriel! Peder måtte da skjønne det, om hun bare fikk forklart ham at det var Gabriel som hadde kysset henne?

Likevel var det noe som holdt henne fra å løpe etter. Marie var ikke engang sikker på om hun ville greie å finne ham, for det var på ingen måte gitt at Peder hadde gått til losjiet sitt i Strandgaden. I stedet ble hun stående og trippe, fra den ene foten til den andre, mens hun vurderte hva hun skulle gjøre. Kanskje var det best at hun ventet, slik at også Peder fikk roet seg og tenkt seg om? Hun gav snøskavlen like ved et kraftig spark. Etter at Peder uventet dukket opp på malerloftet, hadde fortvilelsen tatt overhånd, men nå ulmet også irritasjonen og sinnet fram i henne. Peder burde ikke bare ha gått sin vei! Han skulle ha latt henne forklare seg og hørt hva hun hadde å si, ikke bare tro blindt på det han hadde sett, og det som Kirsti tydeligvis hadde tutet ørene hans fulle med. Hadde tukthusvenninnen holdt seg til sannheten, eller hadde hun samtidig sett sitt snitt til å mele sin egen kake?

Jo, det var best å vente, fastslo hun til slutt. Forhåpentlig ville han angre på at han hadde stormet vekk når han bare fikk tenkt seg om, og da kunne de møtes og få snakket ut med hverandre. Da skulle hun legge alt på bordet. Fortelle at det var Gabriel som hadde skyld i det som nettopp hadde hendt på malerloftet, og samtidig be om unnskyldning for at hun hadde fortiet oppholdet i rådstuearresten og tukthuset. Hun måtte tro på at det ville ordne seg til slutt, at de kunne greie ut floken som hadde oppstått mellom dem? En ting følte hun seg sikker på da hun tok de første, nølende skrittene nordover i Søgaden: At malerstundene med Gabriel oppe på loftet var ved veis ende, og at det haltende vennskapet med Kirsti også var over – for godt!

